Anmeldelse: OnePlus Pad 2

OnePlus har for nyligt sat sin seneste flagskibstablet til salg herhjemme. Vi har haft OnePlus Pad 2, som den hedder, til test i et par uger – og selv om den ikke just er billig, så leverer den i den grad varen. Ikke mindst fordi den er udstyret med det såkaldte Open Canvas system fra foldetelefonen OnePlus Open. Et system, der gør godt for multitasking.

Set fra både hardwareperspektiv og ambitionsniveau bevæger Pad 2 sig i samme territorie som Samsung Galaxy Tab S9 FE og Apple iPad (ikke Air eller Pro). Men i forhold til disse to, har den både fordele og mangler. Den er billigere end begge disse, og på nogle punkter har den bedre hardware. Til gengæld har Pad 2 stadig ingen biometri ud over Face Lock.

I forhold til den første OnePlus Pad er der i virkeligheden ikke sket voldsomt meget med designet. Det er der til gengæld med skærmen. Den er nemlig vokset (fra 11,6 til 12,1 tommer), den har højere opløsning og er mere lysstærk – og så har den 144Hz opdatering. Farverne står også rigtig flot i betragtning af, at det “bare” er en LCD-skærm.

Det store, centrerede kamera på bagsiden er nærmest blevet et kendetegn på tablets fra OnePlus (foto: iNPUT).

Skærmens format er på usædvanlige 7:5. Det giver godt nok lidt større sorte striber over og under streaming-indhold. Til gengæld egner formatet sig rigtig godt til ‘split-screen’. Altså, hvor man afvikler to apps samtidig ved siden af hinanden. Eksempelvis til arbejde. Det vender vi lige tilbage til.

Til både arbejde og gaming

Under skærmen har OnePlus valgt at skifte etterens Mediatek-chipset ud med Snapdragon 8 Gen 3. Det gør i teorien OnePlus Pad 2 til en af de absolut kraftigste Android-tablets på markedet og ifølge GeekBench er den ikke helt gal. Den scorer langt over Samsung Galaxy Tab S9 FE og muler endda også Apples A14-processor.

GeekBench 6 | Single-core | Multi-core
OnePlus Pad 2 | 950 | 4.681
Samsung Galaxy Tab S9 FE | 1.015 | 2.910
Apple iPad (10.gen) | 1.564 | 4.027

Snapdragon 8 Gen 3 bakkes op af hele 12 gigabyte hukommelse og 256 gigabyte lagerplads som standard. Det er en potent kombination. I det hele taget kunne jeg ikke finde nogen apps, der kunne få OnePlus Pad 2 til at afsløre andet end en stoisk ro. Igen peger pilen mod arbejdsbrug, men selv 3D-tunge spil som Genshin Impact og Call of Duty: Mobile tygger Pad 2 sig igennem uden problemer. Lyden er også anstændig, skulle du vælge at bruge de seks (!) indbyggede højttalere.

Fremragende multitasking

Apropos arbejde. Som jeg tidligere nævnte er Pad 2 blevet udstyret med det såkaldte Open Canvas system fra foldetelefonen OnePlus Open. Et system, der blandt andet gør det muligt at multitaske mens du stadig bruger fuldskærms-apps. Man kan også lave app-grupperinger, som kan gemmes og swipes rundt mellem. Man kan faktisk have op til tre apps åbnet på samme tid – og det er nemt at manøvrere rundt i. Ikke sært at OnePlus har fået utrolig meget ros for sin Open Canvas løsning. Det virker – Og det virker godt.

Når ret skal være ret, så foldes potentialet for OnePlus Pad 2 dog først helt ud, hvis man samtidig investerer i det eksterne tastatur og OnePlus Stylo 2 pennen.

OnePlus Pad 2 med tastatur og pen. Bemærk manglende danske taster (foto: iNPUT).

Tastaturet, OnePlus Pad Smart Keyboard, omdanner tabletten til et alternativ til den bærbare computer. Det er udrustet med en imponerende stor trackpad, ligesom der er integereret en NFC-chip der gør det nemt at koble den sammmen med en smartphone, så man kan udveksle dokumenter. Man kan endda afvikle telefonens skærm direkte på Pad 2, men denne funktionalitet er begrænset til smartphones fra OnePlus og Oppo.

En ting, der diskvalificerer tastaturet, er dog, at det ikke har danske taster. Man kan naturligvis indstille softwaren, så man kan skrive med æ, ø og å. Men optimalt er det altså langt fra.

Stylo 2 pennen er magnetisk og kan monteres på toppen af Pad 2’erens skærm, hvor den automatisk oplades. Jeg har ikke erfaringer med den forrige udgave, men denne pen fungerer i hvert fald helt efter bogen. Den er trykfølsom og den har taktil feedback. Den har endda en “blyantslyd” der aktiveres, når man skriver eller tegner.

Derudover har den fået en ny funktion til det arbejdende folk. Den kan fungere som en laserpointer. Peg den mod skærmen, så kan du flytte markøren rundt. Du kan endda skifte sider i præsentationer ved at swipe på pennen. Det er ikke raketvidenskab, men det er en belejlig funktion, når man skal bruge den.

Batterilevetid

OnePlus Pad 2 kommer med et stort batteri denne gang. Den har et 9.510mAh batteri. Det betyder, at den uden udfordringer holder til en dags almindelig brug. Kaster du derimod 3D-spil efter den, skal du huske at have en USB-C oplader i nærheden. Men sådan er det jo generelt med tablets.

Opladning er samtidig forholdsvis hurtig. Tabletten understøtter 67W SuperVooc og den faktiske ladetid fra 0-100 procent er på lidt over en time. Det er godkendt i min bog.

iNPUT mener …

Materialer og byggekvalitet er helt i top og den føles lækker at holde i hånden – om end en anelse tung i længden.

| OnePlus Pad 2 | Apple iPad WiFi | Samsung Galaxy Tab S9 FE
Skærmstørrelse | 12,1 tommer (3.000 x 2.120, 7:5) | 10,9 tommer (2360 x 1640, 4:3) | 10,9 tommer (2304 x 1440, 16:10)
Maksimal lysstyrke | 600 nits (max 900 nits) | 500 nits | 450 nits (maks 750 nits)
Chipset | Qualcomm Snapdragon 8 Gen 3 | Apple A14 Bionic | Exynos 1380
Lagerplads | 256 gigabyte | 256 gigabyte | 256 gigabyte
Kameraer | 13 megapixel (bag), 8 megapixel (front) | 12 megapixel (bag), 12 megapixel (for) | 8 megapixel (bag), 12 megapixel (for)
Video | 4K, 30 fps | 4K, 60 fps | 4K, 30 fps
Batteri | 9.510 mAh | 7.606 mAh | 8.000 mAh
Tilslutninger | Wi-Fi 7, Bluetooth 5.4, USB-C | Wi-Fi 6, Bluetooth 5.2, USB-C | 5G, WiFi 6, Bluetooth 5.3
Kan udvides med tastatur og pen | Ja / ja | Ja / ja | Ja / ja
Dimensioner og vægt | 268 x 195 x 6,49 mm, 584 gram | 248 x 179 x 7 mm, 477 gram | 165 x 254 x 6,5 mm, 524 gram
Pris | 4.299 kr. | 4.799 kr. * | 4.999 kr.

* Prisen er for udgaven med 256 gigabyte.

Selv om OnePlus Pad 2 ikke er en direkte konkurrent til eksempelvis iPad Pro, så er det tydeligt at OnePlus har prioriteret arbejdsbrug, da de skulle sætte hardwarekomponenterne sammen. Ligesom inklusionen af Open Canvas systemet er en gave til “seriøst” brug af tabletten.

Personligt har jeg i årevis favoriseret Apples tablets frem for Android-baserede ditto. Men OnePlus Pad 2 rokker i den grad ved mine “fordomme”. Kombinationen af lækkert design, potent hardware og en smidig brugerflade er en vinder.

OnePlus Pad 2 er ikke bare en fremragende Android-tablet, det er en fremragende tablet, der kan tage kampen op mod de bedste. Men sæt små to tusinde kroner ekstra af til tastatur og pen, det er først her, Pad 2 virkelig kommer til sin ret.

Anmeldelse: OnePlus Pad 2