OnePlus klar med billig iPad Pro-konkurrent

Milano: OnePlus har i dag løftet sløret for hele fire nye produkter ved et arrangement i Milano. Ud over OnePlus Nord 4, et opdateret smartwatch og nye hovedtelefoner, delte kineserne endelig mere data om deres nye tablet, OnePlus Pad 2. Det bliver en arbejdshest, der skal konkurrere direkte mod Apples iPad Pro.

Således kan enheden udvides med både pen, OnePlus Stylo 2, og tastaturet Smart Keypad. Ligesom den er udrustet med et Snapdragon 8 Gen 3 chipset, der er blandt de hurtigste på markedet.

Den største styrke er dog, at den er væsentlig billigere end konkurrenten. Selve Pad 2 kan købes for 4.299 kroner, mens et fuldt sæt bestående af tablet, tastatur og pen står i 6.227 kroner.

OnePlus Pad 2 (4.299 kroner).

OnePlus Pad Smart Keyboard (1.159 kroner).

OnePlus Stylo 2 (769 kroner).

OnePlus Pad 2 med tastatur og magnetisk pen på toppen (foto: iNPUT).

Et af de steder, der er skåret, er skærmen. Den er på 12,1 tommer, men er blot af LCD-typen. Altså ikke OLED. Helt skidt er det dog ikke, for den har en opløsning på 3.000 x 2.120 pixels (7:5) og en opdateringshastighed på op til 144Hz. Med en maksimal lysstyrke på op til 900 nits og mulighed for at vise Dolby Vision.

Batteriet er på 9.510 mAh og det kan lades via 67 Watt SuperVooc. OnePlus har endnu ikke oplyst en forventet batterilevetid, men standbytiden er på op til 43 dage.

OnePlus Pad 2 leveres med to kameraer. Et 13 megapixel hovedkamera på bagsiden samt et 8 megapixel selfiekamera på fronten. Tablet’en kan ikke udrustes med eSIM, men skal hente internet fra wifi eller dele internetforbindelse med telefonen.

Lavet til arbejde

Apropos deling merd telefonen, så har OnePlus lavet en række features, der skal gøre det nemmere at udføre arbejde på Pad 2. Den bindes automatisk sammen med ejerens OnePlus-telefon, når enhederne er i nærheden af hinanden. Og via Content Sync kan man hurtigt dele dokumenter, filer og fotos mellem de to. Samtidig gør App Relay det muligt at arbejde på først den ene enhed, og derefter den anden, på samme dokument.

OnePlus Pad 2 er 6,49 millimeter tyk og vejer 584 gram (uden tastatur). Den fås med enten 8 GB hukommelse og 128 GB lager eller 12 GB hukommelse og 256 GB lager.

iNPUT har fået OnePlus Pad 2 til anmeldelse, så find vores bedømmelse af maskinen her på siden inden for de næste dage.

OnePlus klar med billig iPad Pro-konkurrent